Gereformeerde kerk Brandfort

Die Gereformeerde kerk Brandfort is ’n buitengewoon klein gemeente van die GKSA op die dorp Brandfort, noordnoordoos van Bloemfontein, maar dit sluit ook Verkeerdevlei in. Brandfort het einde 1997 33 belydende en drie dooplidmate gehad. Einde 2001 hê dit afgeneem tot 26 en een, en einde 2014 tot 12 en nul, wat tot einde 2016 konstant gebly het. 

Die dorp en distrik Brandfort was tot 1951 ’n enkele wyk van die Gereformeerde kerk Bloemfontein. Destyds het die Bloemfonteinse Metodistegemeente hul kerkgebou op Brandfort aan die Gereformeerdes beskikbaar gestel met dien verstande dat die Gereformeerdes die gebou in stand sou hou. Aanvanklik is een erediens per maand gehou. 

Mettertyd het die lidmate toegeneem en so het die gedagte van kerkbou posgevat. In Julie 1958 het bouwerk aan die kerksaal begin waarvan ds. P.J. Coetzee die hoeksteen op 13 Desember daardie jaar gelê het. Op die hoeksteen word die bourekenaar aangedui as W.H. Malan en die bouaannemer as W. van Rooy en Seuns. Dis nie bekend of dit die bouaannemers is wat bankrot gespeel het tydens die bouwerk nie. 

In 1963 is die gemeentegrense in die Vrystaatse hoofstad verander en het Brandfort deel geword van die Gereformeerde kerk Bloemfontein-Noord (gestig in 1961). Tog was daar steeds by die Gereformeerdes van Brandfort die drang na selfstandigheid en toe reeds het die ampsdraers in die vier Brandfortse wyke hul eie sake behartig en dat verslag gedoen.

Eindelik, in Mei 1972, is ’n eie gemeente gestig met 64 belydende en 36 dooplidmate. Die nuwe gemeente het as bruidskat die eiendom van die moedergemeente op Brandfort ontvang.

Predikante 
 Van Dalsen, dr. Hubrecht Anthonie, 1972 – 1973 (in kombinasie met Bloemfontein-Noord)
 Boshoff, Hendrik Jan, 1975 – 1985 (in kombinasie met Theunissen; aanvaar sy emeritaat)
 Lourens, dr. Pieter Kruger, 2008 – 2013 (in kombinasie met Bloemfontein; aanvaar sy emeritaat)

Bronne 
  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro.
  Schalekamp, ds. M.E. (voorsitter: redaksiekommissie). 2001. Die Almanak van die Gereformeerde Kerke in Suid-Afrika vir die jaar 2002. Potchefstroom: Administratiewe Buro.
  Van der Walt, dr. S.J. (voorsitter: deputate almanak). 1997. Die Almanak van die Gereformeerde Kerke in Suid-Afrika vir die jaar 1998. Potchefstroom: Administratiewe Buro.
  Venter, ds. A.A. (hoofred.) 1957. Almanak van die Gereformeerde Kerk in Suid-Afrika vir die jaar 1958. Potchefstroom: Administratiewe Buro.
  Venter, ds. A.A. (hoofred.) 1958. Almanak van die Gereformeerde Kerk in Suid-Afrika vir die jaar 1959. Potchefstroom: Administratiewe Buro.
  Vogel, Willem (red.). 2014. Die Almanak van die Gereformeerde Kerke in Suid-Afrika vir die jaar 2015. Potchefstroom: Administratiewe Buro.

Sien ook 
 NG gemeente Brandfort

Gereformeerde Kerke in Suid-Afrika 
Vrystaat